text: Tekst af , 1859 &lt;br&gt;
  Musik af Peter Heise, 1859
  Jylland mellem tvende Have
  Som en Runestav er lagt,
  Runerne er Kjæmpegrave
  Inde midt i Skovens Pragt
  Og paa Heden alvorsstor,
  Her, hvor Ørknens Luftsyn boer.
  Jylland, Du er Hovedlandet,
  Høiland med Skov-Eensomhed!
  Vildt i Vest med Klittag Sandet
  Løfter sig i Bjerges Sted.
  Østersø og Nordhavs Vand
  Favnes over Skagens Sand.
  Heden, ja man troer det neppe,
  Men kom selv, besee den lidt!
  Lyngen er et pragtfuldt Tæppe,
  Blomster mylre milevidt.
  Skynd Dig, kom! om føie Aar
  Heden som en Kornmark staaer.
  Mellem rige Bøndergaarde
  Snart Dampdragen flyve vil;
  Hvor nu Loke sine Hjorde
  Driver, Skove voxe til.
  Britten flyver over Hav,
  Gjester her Prinds Hamlets Grav.
  Jylland mellem tvende Have
  Som en Runesteen er lagt,
  Fortid mæle dine Grave,
  Fremtid folder ud din Magt;
  Havet af sit fulde Bryst
  Synger høit om Jyllands Kyst.